2. Autorizații

Articolul 2 din Regulamentul (CE) nr. 1071/2009 definește autorizația de exercitare a ocupației de operator de transport rutier ca fiind „o decizie administrativă prin care o întreprindere care îndeplinește condițiile stabilite prin prezentul regulament este autorizată să exercite ocupația de operator de transport rutier”.

Natura juridică a „deciziei administrative” variază de la un stat membru la altul. Aceasta poate fi o condiție prealabilă pentru a obține o licență de transport intern și/sau o licență comunitară pentru a desfășura activități de transport internațional, poate fi echivalentul unei licențe de transport intern sau poate fi o licență de transport intern și internațional acordată prin intermediul unei singure autorizații.

De exemplu, în Bulgaria și Lituania există patru tipuri de licențe (licență de transport intern de persoane, licență de transport intern de marfă, licență comunitară pentru transport de persoane și licență comunitară pentru transport de marfă). Cu toate acestea, în Bulgaria este eliberat un singur document (autorizație) pentru transportul intern și internațional.

Începând din 2012, întreprinderile cu sediul în Estonia sunt obligate să solicite o licență comunitară, care este singurul tip de autorizație existent în acel stat membru.

În Luxemburg, există doar două tipuri de licențe: una pentru transportul intern și cealaltă pentru transportul internațional.

În România, sunt acordate numai licențe comunitare ca autorizații atât pentru transportul de persoane, cât și pentru transportul de marfă.

În Regatul Unit, există două tipuri principale de autorizație care se aplică pentru întreprinderile de transport de călători și de mărfuri. Acestea sunt licențele naționale standard și licențele internaționale standard. Licența internațională este destinată întreprinderilor care efectuează transport internațional și corespunde posesorilor de licențe comunitare. În plus, Regatul Unit mai are și alte categorii care nu se încadrează în domeniul de aplicare al Regulamentului (CE) nr. 1071/2009 pentru operatorii de cont propriu. Există o clasificare mai detaliată pentru organizațiile transportatoare de persoane, care nu sunt întreprinderi și nu sunt considerate ca funcționând contra cost în numele unui terț, precum școlile, organizațiile caritabile și grupurile comunitare.

Din cauza sensurilor diferite atribuite termenului „autorizație” pentru întreprinderile care exercită ocupația de operator de transport rutier, datele cantitative transmise de statele membre nu pot fi direct comparabile. Cu toate acestea, majoritatea statelor membre au prezentat un număr total de operatori autorizați la 31 decembrie 2014, care constituie un punct de referință pentru datele privind numărul de autorizații acordate, suspendate sau retrase. Italia are 111 677 de operatori autorizați (marfă și persoane), Spania are 93 997, Regatul Unit are 90 418, Franța are 68 658, Germania are 59 671, Polonia are 32 676, Suedia are 18 092, Finlanda are 16 285, Grecia are 13 115 (numai marfă), Bulgaria are 11 294, Croația are 10 852, Irlanda are 5 655, Danemarca are 5 618, Slovenia are 5 617, Lituania are 5 341, Letonia are 4 702, Estonia are 3 126, Malta are 663 și Luxemburg are 427 de operatori autorizați.

Pe baza datelor disponibile, se pare că marea majoritate a întreprinderilor autorizate sunt operatori de transport rutier de marfă. Procentajul de operatori de transport rutier de marfă autorizați comparativ cu numărul total al operatorilor autorizați în statele membre care au transmis rapoarte a fost de 88 % la 31 decembrie 2014 și numai 12 % erau operatori de transport de persoane. Singura excepție a fost Malta, unde numărul de operatori de transport de persoane (578) a depășit de departe numărul de operatori de transport rutier de marfă (85), în timp ce în Franța procentajul de operatori de transport de persoane a fost semnificativ peste media UE (38 %).

2.1 Autorizații acordate

Douăzeci de state membre au furnizat date în legătură cu autorizațiile acordate. Pe baza acestor date, se poate observa că în aceste state membre s-au acordat 261 156 de autorizații pentru exercitarea ocupației de operator de transport rutier în transportul de persoane (29 749) și de marfă (231 407).

Numărul autorizațiilor acordate variază între 44 în Malta și 81 719 în Spania. Un tabel detaliat cu informațiile transmise este prezentat în anexa I la prezentul raport.

La fel ca în cazul numărului de întreprinderi autorizate la 31 decembrie 2014 (a se vedea secțiunea 2 de mai sus), majoritatea autorizațiilor acordate în 2013 și 2014 se referă și la operatori de transport de transport rutier de marfă (89 % în total) și doar o mică parte a autorizațiilor se referă la operatorii de transport de persoane (11 %).

2.2 Autorizații retrase și suspendate

Pe baza datelor raportate de douăzeci de state membre vizate, numărul total de autorizații retrase sau suspendate în perioada 2013-2014 a fost de 161 289. Se poate observa că cel mai mare număr de retrageri și suspendări de autorizații a fost raportat în Spania, fiind de aproape 123 758 pentru transportul de persoane și de marfă. La polul opus, a fost înregistrat un număr foarte mic de retrageri și suspendări în Croația (4), Irlanda (6) și România (16).

Informații detaliate privind retragerile și autorizațiile suspendate sunt incluse în anexa II la prezentul raport.

Retragerile și suspendările de autorizații au fost determinate în principal de expirarea autorizației/licenței comunitare ori de lichidarea întreprinderii sau au fost efectuate la cererea operatorilor, în majoritatea statelor membre care au raportat motivele respectivelor retrageri și suspendări.

Cu toate acestea, este de menționat faptul că în două state membre motivul principal pentru retragerea sau suspendarea autorizațiilor a fost diferit. În Suedia, motivul principal pentru retrageri a fost neconformitatea cu cerința unui sediu real și stabil (1 793 de retrageri pe această bază), iar în Regatul Unit motivul principal pentru retrageri a fost lipsa competenței profesionale necesare (1 263 de retrageri și suspendări pe această bază).

3. Certificate privind competența profesională